ദേവേന്ദ്ര ജജാരിയയ്ക്ക് വെള്ളി, സുന്ദര് സിങ്ങിന് വെങ്കലം പാരാലിംപിക്സില് ഇന്ത്യന് മെഡല്കൊയ്ത്ത് ടോക്യോ പാരാലിംപിക്സില് തുടര്ച്ചയായി രണ്ടാംദിനവും ഇന്ത്യയുടെ മെഡല്ക്കൊയ്ത്ത്. പുരുഷ ജാവലിന് ത്രോയില് ദേവേന്ദ്ര ജജാരിയയ്ക്ക് വെള്ളി. സുന്ദര് സിങ് ഗുര്ജാര് വെങ്കലവും നേടി. അവനി ലേഖരയുടെ സ്വര്ണനേട്ടമടക്കം ഇന്ന് ഇന്ത്യയുടെ നാലാം മെഡലാണിത് ടോക്യോ പാരാലിംപിക്സില് ഏഴാമത്തെ മെഡലും. ഒരു പാരാലിംപിക്സില് രാജ്യത്തിന്റെ ഏറ്റവും മികച്ച മെഡല്നേട്ടം കൂടിയാണിത്.2004, 2017 പാരാലിംപിക്സുകളില് സ്വര്ണ മെഡല് ജേതാവായ ദേവേന്ദ്ര ജജാരിയയ്ക്ക് ഇത്തവണ വെള്ളികൊണ്ട് തൃപ്തിപ്പെടേണ്ടിവന്നു. സ്വന്തം ലോക റെക്കോര്ഡ് തിരുത്തിയാണ് ജജാരിയയുടെ വെള്ളിനേട്ടം. 64.35 മീറ്റര് ദൂരത്തിലാണ് ദേവേന്ദ്ര ജാവലിന് എറിഞ്ഞത്. 2016ലെ റിയോ ഒൡപിക്സില് ദേവേന്ദ്ര തന്നെ കുറിച്ച 63.97 ദൂരമായിരുന്നു ഇതുവരെ ലോക റെക്കോര്ഡ്. അതേസമയം, 2017 ലോക ചാംപ്യന്ഷിപ്പിലെ മെഡല് ജേതാവ് സുന്ദര് സിങ് ഗുര്ജാര് 64.07 മീറ്റര് ദൂരത്തോടെ ജജാരിയയ്ക്ക് തൊട്ടുപിറകെ മൂന്നാം സ്ഥാനത്തെത്തി. പാരാലിംപിക്സില് സുന്ദര് സിങ്ങിന്റെ അരങ്ങേറ്റമായിരുന്നു ഇന്ന്. ശ്രീലങ്കയുടെ ദിനേശ് പ്രിയന്തയാണ് 67.79 എന്ന റെക്കോര്ഡ് ദൂരത്തില് സ്വര്ണം നേടിയത്.ഇന്ന് രാവിലെ 10 മീറ്റര് വനിതാ എയര്റൈഫിളില് അവനി ലേഖര ലോക റെക്കോര്ഡോടെ249.6 സ്വര്ണമണിഞ്ഞിരുന്നു. പാരാലിംപിക്സില് സ്വര്ണം നേടുന്ന ആദ്യ ഇന്ത്യന് വനിതയായി അവനി. 19 വയസ് മാത്രമുള്ള അവനി ലേഖരയുടെ ആദ്യ പാരാലിംപിക്സാണിത്. പുരുഷന്മാരുടെ ഡിസ്കസ് ത്രോയില് ഇന്ന് യോഗേഷ് കത്തൂണിയ വെള്ളിയും നേടിയിരുന്നു. സീസണിലെ തന്റെ മികച്ച ദൂരമായ 44.38 മീറ്റര് ദൂരത്തിലാണ് കത്തൂണിയയുടെ നേട്ടം. കഴിഞ്ഞ ദിവസം മൂന്ന് മെഡലും ഇന്ത്യ നേടിയിരുന്നു. ടേബിള് ടെന്നീസ് വിഭാഗത്തിലിറങ്ങിയ ഭവാനി ബെന് പട്ടേലാണ് ഇന്ത്യന് മെഡല്കൊയ്ത്തിന് തുടക്കമിട്ടത്. തൊട്ടുപിറകെ പുരുഷ ഹൈജംപില് നിഷാദ് കുമാര് വെള്ളിയും ഡിസ്കസ് ത്രോയില് വിനോദ് കുമാര് വെങ്കലവും നേടി.